./data/phi0474/phi043/phi0474.phi043.perseus-lat1.xml
M. Tullius Cicero
Sic, inquit, est   Probas igitur animum ita adfectum?  Nihil vero, inquit, magis   Ergo non probares, si consilio pulso libidines, quae sunt innumerabiles, iracundiaeve tenerent omnia?  Ego vero nihil isto animo, nihil ita animato homine miserius ducerem   Sub regno igitur tibi esse placet omnis animi partes, et eas regi consilio?  Mihi vero sic placet   Cur igitur dubitas, quid de re publica sentias? in qua, si in plures translata res sit, intellegi iam licet nullum fore, quod praesit, inperium, quod quidem, nisi unum sit, esse nullum potest